Dźensniši swjedźeń Chrysta Krala je posledni wulki podawk cyrkwinskeho lěta, prjedy hač so přichodnu – prěnju adwentnu – njedźelu nowe duchowne lěto započina. Ideja, zo je Bóh z kralom, je minjene lětdźesatki swoju wuswobodźacu móc přisadźiła: Našim prjedownikam bě tróštowace sej předstajić, zo je nad kralemi, kotřiž su nim wjele ćežmow nabrěmjenjeli, hišće wjetši, mócniši kral, kiž wot zemskich poddanow wšě wobćežnosće w njebjesach zaso bjerje. W našim času pak je jenož kralow w Europje, kotrychž jenička funkcija w tym wobsteji, demokratiji kusk přidatneje pychi posrědkować.
Tak je Bóh jako kral jenož hišće dwělomna legitimacija cyrkwinskich awtoritow, přećiwo wěriwym něšto přesadźić, štož woni njedowidźa – hlej na kralowske činki Drježdźanskeho biskopa Joachima Reinelta napřećo Wotrowskej młodźinje w zwisku z wotwołanjom fararja Dawidowskeho ze serbskeje wsy. Pobrachowaca duchowna transformacija tajkich zapřijećow kaž „Chryst kral“ ze zańdźenosće do přitomnosće je najwažniša přičina za razantne woteběranje křesćanskeje wěry mjez modernymi ludźimi.
Čehodla pak je Bóh čłowjeka stworił? Hdyž nabožne wusyłanja poskaš, móžeš jenož ke konkluziji dóńć: Zo by wón čłowječe stworjenje z alternatiwu mjez dobrym a złym do wušparanjow přinjesł, z kotrychž móže čłowjeka zaso wumóžić. Demokratiska kwalita kolektiwneje mudrosće, posrědkowaneje přez mjezsobnu wotewrjenu wuměnu a na kóncu wothłosowanje, pak w realnoeksistowacym křesćanstwje bohužel přewažnje faluje.
Snadź je Bóh nas stworił, zo by swět tež za njeho zajimawši hač bjez nas był? Snadź njedawa jenož rozpuć mjez dobrym a złym, ale wjele akceptabelnych pućow? Snadź přichadźa z adwentom tež nowe myslenje, zo Bóh nochce z kralom w klasiskim zmysle być? Snadź tči w horcej diskusiji demokratiskeho gremija kaž na přikład zwjazkoweho předsydstwa na kóncu wjac wuswobodźaceho potenciala hač w samlutkich rozsudach starych knjezow w swojich rezidencach. Cyrkej sama je dawno připóznawała, zo samo wěčna telogiska mudrosć přez časnosć rosće, zo wěra w běhu dobow čłowjestwa na pozitiwne wašnje dale a rozumniša bywa – potajkim: Njech adwent přichadźa!
szl_Latn szl_Latn ces_Latn szl_Latn